Per Arne Flod

Per Arne Flod (født 28. august 1951 i Oslo) er en norsk advokat, bedriftsøkonom, kronikør, idrettsleder og fotballagent. Han har også vært politisk engasjert og hatt mange verv i organisasjonsliv, både nasjonalt og internasjonalt.

Tidlige år 
Flod vokste opp på Ullern i Oslo. Han tok eksamen artium på Ullern videregående skole i 1970 der han også var russeformann. I gymnastiden var han engasjert i skolepolitiske spørsmål. I 1969 stiftet han Oslo Gymnasiastutvalg og han ble innvalgt som elevrepresentant i Oslo skolestyre samme år. I 1969-70 satt han i styret i Norges gymnasiastsamband (NGS). I 1970 stiftet han og ble den første redaktør i Oslo Unge Høyres avis Konsis. Sommeren 1970 begynte han på Luftforsvarets Administrasjons- og befalsskole (LABAS) som ble fullført året etter. Han studerte jus ved UiO fra 1974 og ble cand. jur. i 1978. Våren 1974 var han formann i Juristforeningen.

Internasjonale politiske verv 
Flod har vært norsk representant i Atlantic Treaty Association (ATA) og styremedlem i Atlantic Association of Young Political Leaders (AAYPL).

Arbeid

Karrierestart 
I studietiden arbeidet Flod som konsulent og kronikør i Den norske Atlanterhavskomité. I 1978–79 var han konsulent på juridisk kontor i Postdirektoratet.

Advokatvirksomhet 
I 1979 begynte han arbeid som advokatfullmektig, og i 1981 startet han egen advokatvirksomhet i Advokatfirmaet Flod. Fra samme tid drev han også eiendomsforvaltning i selskapet Advokatene Flods eiendomskontor AS. I 2000 gikk eiendomsvirksomheten inn i Oslo og Akershus eiendomsforvaltning AS som Flod drev til 2015.

Fotballagent 
Fra 1980 drev Flod virksomhet som fotballagent; han har bistått et høyt antall norske fotballspillere med kontrakter i internasjonal fotball. Fra 1997 ble fotballagentvirksomheten drevet gjennom selskapet Advokat Per Arne Flod AS. Fra 1997 har Flod vært agent og advokat for fotballspilleren og skuespilleren John Carew. Flod var stifter og første formann i Spilleragentenes Forening.

Flod var advokat for styret i Rosenborg Ballklub (RBK) i skattesaken i 1992.

Annet 
I 2008 tok Flod eksamen som økonom og ble i 2009 også registrert regnskapsfører. 

Han var styreleder i stiftelsen Ungdom mot vold fra 2001 til 2017. 

Flod har vært veileder og sensor ved juridisk embetseksamen. 

Flod var daglig leder i Kranuteiernes Landsforening i 33 år fra 1981. Han er tildelt foreningens gullmedalje og Svenska Mobilkranföreningens æresmerke. I 1981 stiftet han og var i 12 år daglig leder i Norske Vaktselskapers Landsforening.

Idrettsverv 
I 1984 ble Flod valgt inn i styret i Vålerengens Idrettsforening (VIF), i 1985 som viseformann. Han laget de første profesjonelle spillerkontraktene i norsk fotball og ishockey og skrev heftet "Avtaler i idretten". I 1985 ble han innvalgt i lovkomitéen i Norges Ishockeyforbund og deltok i en omfattende revisjon av forbundets lovverk. I 1986 ble han formann i lovkomitéen. 

I 1992 ble Flod valgt til president i Norges Ishockeyforbund og innvalgt i representantskapet i Lillehammer Olympic Orginizing Committee (LOOC). I 1994 ble han valgt inn i Arbitration Board i International Ice Hockey Federation (IIHF). Etter å ha fått A-VM 1999 i ishockey til Norge i 1995 gikk Flod av som ishockeypresident.

Familie 
Per Arne Flod er sønn av Ebba Flod og advokat Arne Kristian Flod og bror av lagmann Jan Martin Flod (f.1947- d. 2010). Han har tre barn og fem barnebarn.

Referanser 

Norske advokater
Norske fotballagenter
Norske idrettsledere